

**BORD UNIKU TA’ RIŻOLUZZJONI**

**Avviż ta' Post Battal**

**uffiċjal tal-fondi**

**(SRB/AD/2016/019)**

|  |  |
| --- | --- |
| **Tip ta' kuntratt** | Aġent Temporanju |
| **Grupp ta' kariga u grad** | AD5 |
| **Tul ta' żmien tal-kuntratt** | 3 snin (jiġġedded) |
| **Qasam** | Fond Uniku ta’ Riżoluzzjoni (SRF) |
| **Post tax-xogħol** | Brussell, il-Belġju |
| **Stima ta' salarju bażiku fix-xahar** | €4,637.77 |
| **Data tal-għeluq għall-applikazzjonijiet** | 21 ta' Jannar 2017 |
| **Lista ta’ riżerva valida sa** | 31 ta’ Diċembru 2017 |
| **Perjodu ta' prova** | 9 xhur |

**Is-SRB**

**Is-SRB** hija l-awtorità Ewropea ta' riżoluzzjoni fl-Unjoni Bankarja Ewropea u **t-tieni pilastru tal-Unjoni Bankarja maħluqa riċentament. Flimkien mal-Awtoritajiet ta' Riżoluzzjoni Nazzjonali , tifforma "l-Mekkaniżmu Uniku ta' Riżoluzzjoni" (SRM).** Taħdem f'kooperazzjoni mill-qrib mal-awtoritajiet ta' riżoluzzjoni nazzjonali tal-Istati Membri parteċipanti, mal-Kummissjoni Ewropea u b'mod partikolari mal-Bank Ċentrali Ewropew.

Il-missjoni tagħha hija li tiġi żgurata riżoluzzjoni ordnata ta’ banek inadempjenti b’impatt minimu fuq l-ekonomija reali u fuq il-finanzi pubbliċi tal-Istati Membri parteċipanti u lil hinn.

Is-SRB hija responsabbli wkoll mill-ġestjoni tal-Fond Uniku ta' Riżoluzzjoni, li huwa stabbilit mill-Mekkaniżmu Uniku ta' Riżoluzzjoni biex jiġi żgurat li jkun hemm disponibbli appoġġ finanzjarju għal perjodu medju meta jkun meħtieġ, waqt li istituzzjoni ta' kreditu tkun qed tiġi ristrutturata u/jew riżolta.

Is-SRB hja aġenzija awtofinanzjata tal-Unjoni Ewropea.

Is-SRB se twettaq kompiti speċifiċi biex tipprepara u twettaq ir-riżoluzzjoni tal-banek inadempjenti jew li x'aktarx ifallu.

**L-Impjieg**

Is-SRB qed torganizza sejħa għal turija ta' interess, bil-għan li tistabbilixxi lista ta' riżerva ta' Aġenti Temporanji għall-pożizzjoni ta' Uffiċjal tal-Fondi fis-SRF.

# Profil

L-Uffiċjal tal-Fondi jipparteċipa fl-iżvilupp ta' Fond Uniku ta' Riżoluzzjoni u *b'mod partikolari fl-implimentazzjoni tal-politika ta' kontribuzzjoni, finanzjament u investiment tas-SRF u t-twettiq tad-dmirijiet tiegħu ta' kuljum* sabiex jintlaħqu l-objettivi tas-SRB u jintlaħqu r-rekwiżiti stabbiliti fir-Regolament tas-SRM u r-Regolament Delegat.

Skont l-isfond tad-detentur tal-impjieg, huwa jikkontribwixxi wkoll għall-iżvilupp tal-għodod li għandhom jintużaw mis-SRF fl-attivitajiet tagħhom ta' kuljum.

L-Uffiċjal tal-Fondi jkun membru ta' tim multinazzjonali. Huwa jaħdem mill-qrib ma' membri anzjani tat-tim, ikun kapaċi jwettaq kompiti indipendentament taħt is-superviżjoni tagħhom u b'attitudni orjentata lejn is-servizz u approċċ favur it-twettiq.

## Kompiti

Skont l-isfond tiegħu/tagħha, l-Uffiċjal tal-Fondi jiġi assenjat lil wieħed mit-timijiet tas-SRF. Il-kompitu jvarja skont dan.

Bħala parti mit-Tim ta' Finanzjament:

* + Jikkontribwixxi fl-eżekuzzjoni tal-istrateġija ta' finanzjament u ffinanzjar tas-SRF, kif definit mill-Bord u skont il-qafas legali applikabbli għas-SRF. Dan jinkludi l-parteċipazzjoni f'negozjati (diskussjonijiet legali u finanzjarji) dwar self u arranġamenti simili għas-SRF;
  + Jittratta r-rappurtar skont il-politika ta' finanzjament u l-qafas tal-ġestjoni tar-riskji tas-SRF biex tiġi żgurata eżekuzzjoni adegwata tat-tranżazzjonijiet ta' finanzjament u ffinanzjar;
  + Jassisti fin-negozjati mal-istituzzjonijiet ta' finanzjament esterni pubbliċi u/jew privati dwar kwistjonijiet ta' finanzjament u ffinanzjar;
  + Jikkollabora ma' istituzzjonijiet pubbliċi oħra, Stati Membri u istituzzjonijiet ta' swieq finanzjarji oħra għall-ġestjoni tal-proċess ta' finanzjament u ffinanzjar.

Bħala parti mit-Tim ta' Kontribuzzjonijiet:

* + Jimplimenta l-proċessi ta' kontribuzzjoni definit fis-SRF;
  + Jikkoordina x-xogħol tal-esperti u l-assistenti fil-kuntest tal-proċessi ta' kontribuzzjoni, li jinkludi, inter alia, l-analiżi u l-kontroll tad-dejta bankarja, il-mettriċi tar-riskji, kalkoli, rappurtar, impenji ta' ħlas u kollateral;
  + Jiġġestixxi l-kuntratti mal-Awtoritajiet ta' Riżoluzzjoni Nazzjonali;
  + Jipparteċipa f'iktar żvilupp tal-Fond Uniku ta' Riżoluzzjoni u l-funzjonijiet tiegħu.

Bħala parti mit-Tim tal-Investiment:

* + Jimplimenta strateġija ta' investiment għas-SRF;
  + Jipparteċipa f'valutazzjoni li għaddejja tal-proċess tal-ġestjoni tal-investiment;
  + Jissorvelja l-prestazzjoni tal-portafoll tal-investiment;
  + Jiżviluppa l-qafas tar-rappurtar u l-ġestjoni tar-riskji għas-SRF, flimkien ma' msieħba esterni;
  + Jeżegwixxi l-ftehimiet tal-ġestjoni tal-investiment ma' partijiet esterni, skont l-istrateġija u l-politika tas-SRF, kif definita mill-Bord tas-SRB; u
  + Jeżegwixxi deċiżjonijiet ta' investiment.

Fl-oqsma kollha:

* Iwettaq kwalunkwe dmir ieħor kif kun meħtieġ mill-maniġment tal-linja fl-interess tas-Servizz.

**Kwalifiki u esperjenza meħtieġa**

# Il-kriterji ta’ eliġibbiltà

## Kundizzjonijiet ġenerali

Sad-data tal-għeluq ta' din is-sejħa, il-kandidati għandhom:

* ikunu ċittadini ta' Stat Membru tal-Unjoni Ewropea;
* igawdu mid-drittijiet sħaħ tagħhom bħala ċittadini;
* ikunu ssodisfaw kull obbligu impost mil-liġijiet nazzjonali li jikkonċernaw is-servizz militari;
* jissodisfaw ir-rekwiżiti tal-karattru għad-doveri involuti;
* jkunu fiżikament b'saħħithom biex iwettqu d-dmirijiet tagħhom[[1]](#footnote-1).

## Edukazzjoni

Livell ta' edukazzjoni li jikkorrispondi ma' studji universitarji kompluti ta' mill-inqas tliet snin, iċċertifikati b'diploma (ekonometrija, matematika, ekonomija jew amministrazzjoni tan-negozju, b'komponent kwantitattiv ippruvat).

Titoli ta' studju li jkunu ngħataw fl-Istati Membri tal-UE jew li huma s-suġġett ta’ ċertifikati ta’ ekwivalenza maħruġin mill-awtoritajiet fl-Istati Membri msemmija biss għandhom jiġu kkunsidrati.

## Ħiliet lingwistiċi

Peress li l-lingwa ta' ħidma predominanti tas-SRB hija l-Ingliż, il-kandidati għalhekk għandu jkollhom għarfien eċċellenti tal-Ingliż miktub u mitkellem (Nota: il-kelliema nattivi tal-Ingliż ikunu meħtieġa juru li huma kapaċi jaħdmu b'lingwa tal-UE oħra fl-istadju tal-intervista). Il-Kandidati għandu jkollhom ukoll għarfien sodisfaċenti ta' lingwa uffiċjali oħra tal-Unjoni Ewropea[[2]](#footnote-2).

# Kriterji tal-għażla

**Essenzjali:**

* Adegwatezza biex iwettqu l-kompiti tat-tim rilevanti, kif deskritt fit-Taqsima 1;
* Rekord akkademiku eċċellenti[[3]](#footnote-3);
* Ħiliet analitiċi u ta' solvien tal-problemi eċċellenti;
* Abbiltà biex jikkomunikaw u jikkollaboraw b'mod effettiv ma' klijenti interni u partijiet interessati esterni;
* Livell għoli ta' reżiljenza;
* Għarfien eċċellenti tat-tgħamir u l-applikazzjonijiet tal-ICT;
* Abbiltà li jagħtu kwalità u riżultati;
* Abbiltà li jaħdmu f'timijiet multikulturali; u
* Għarfien eċċellenti ta' Ingliż mitkellem u miktub.

**Ta' vantaġġ:**

* Grad ta' Master jew grad postgradwatorju fl-ekonometrija, matematika, ekonomija jew l-amministrazzjoni tan-negozju b'komponent kwantitattiv ippruvat, liġi jew qasam ieħor rilevanti għall-impjieg;
* Għarfien tal-Unjoni Bankarja Ewropea u b'mod partikolari s-SRM u s-SRB;
* Għarfien tas-settur bankarju.

**Il-proċess tal-għażla**

# Kif tapplika

Tista' tapplika permezz tas-Sistema tal-EU CV Online[[4]](#footnote-4).

Biex ikunu jistgħu japplikaw onlajn permezz tal-bażi ta' data tal-EU CV online, il-kandidati l-ewwel iridu joħolqu kont jew jidħlu f'kont eżistenti. Jekk ma jkunux diġà għamlu hekk, il-kandidati l-ewwel ikunu jridu jimlew is-CV elettroniku. L-Applikazzjonijiet għandhom isiru bl-Ingliż. Ladarba jkunu mlew is-CV, il-kandidati jistgħu jagħżlu u japplikaw għas-sejħa ta' interess tal-għażla tagħhom. Il-kandidati huma mitluba jimlew l-oqsma rilevanti kollha tal-applikazzjoni. Il-mistoqsijiet tekniċi kollha dwar l-EU CV online għandhom jintbagħtu permezz tal-Paġna ta' kuntatt tal-EU CV online.

**Qabel ma tapplika, għandek tiċċekkja b'attenzjoni jekk tissodisfax il-kriterji ta' eliġibbiltà kollha.**

Hija r-responsabbiltà tiegħek li timla r-reġistrazzjoni onlajn tiegħek fil-ħin. Aħna nagħtuk parir biex ma tħallix għall-aħħar jiem biex tapplika peress li traffiku tal-internet qawwi jew problema fil-konnessjoni tal-internet jistgħu jwasslu biex ir-reġistrazzjoni onlajn tiegħek tiġi interrotta qabel ma tlestieha, b'hekk tobbligak tirrepeti l-proċess kollu. Ladarba tgħaddi l-iskadenza, ma tkunx tista' tirreġistra iktar.

F'dan l-istadju ma huwa meħtieġ l-ebda dokument ta' sostenn - dawn se jkunu meħtieġa iktar tard fil-proċess ta' reklutaġġ (ara t-taqsima 5.3).

Mat-tlestija tar-reġistrazzjoni onlajn tiegħek, fuq l-iskrin tirċievi numru tar-reġistrazzjoni, li għandek tieħu nota tiegħu. Ladarba tirċievi dan in-numru, il-proċess ta' reġistrazzjoni jintemm. Dan se jkun in-numru ta' referenza tiegħek f'dak kollu li jikkonċerna l-applikazzjoni tiegħek. Jekk ma tirċivix numru, l-applikazzjoni tiegħek ma tkunx ġiet irreġistrata!

Tintbagħatlek nota ta' għarfien tal-irċevuta tal-applikazzjoni tiegħek fl-indirizz tal-email indikat fl-applikazzjoni tiegħek. Hija r-responsabbiltà tiegħek li tivverifika li inti tagħti l-indirizz tal-email it-tajjeb.

**Data tal-għeluq għall-applikazzjonijiet: 21 ta' Jannar 2017 f'nofsinhar (12:00 ħin ta' Brussell)**

Tista' tapplika fuq:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

Jekk għandek diżabbiltà li timpedik milli tirreġistra onlajn, tista' tissottometti l-applikazzjoni tiegħek (CV u l-ittra ta' motivazzjoni) b'mod stampat bil-posta rreġistrata[[5]](#footnote-5), ittimbrata mhux iktar tard mid-data tal-għeluq għar-reġistrazzjoni. Il-komunikazzjoni sussegwenti kollha bejnek u s-SRB se tkun bil-posta. F'dan il-każ, trid tehmeż mal-applikazzjoni tiegħek ċertifikat li jiċċertifika d-diżabbiltà tiegħek, maħruġ minn korp rikonoxxut. Għandek tistabbilixxi wkoll fuq karta separata kwalunkwe arranġament speċjali li taħseb li jkun meħtieġ biex ikun iktar faċli għalik biex tieħu sehem fl-għażla.

Jekk teħtieġ iktar informazzjoni u/jew tiltaqa' ma' problemi tekniċi, jekk jogħġbok ibgħat email lil [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Passi għall-proċedura tal-għażla

## Ammissjoni għall-proċedura tal-għażla

Wara d-data tal-għeluq għar-reġistrazzjoni onlajn, il-kumitat tal-għażla jiċċekkja l-applikazzjonijiet sottomessi għall-kriterji tal-eliġibbiltà deskritti fit-Taqsima 2. L-applikazzjonijiet li jissodisfaw dawn il-kundizzjonijiet imbagħad jiġu vvalutati għall-kriterji tal-għażla skont it-Taqsima 3.

## Valutazzjoni inizjali tal-applikazzjonijiet

Il-kumitat tal-għażla se jivvaluta kull applikazzjoni eliġibbli skont il-kwalifiki u t-taħriġ, l-esperjenza professjonali u l-motivazzjoni tal-kandidat fir-rigward tal-profil deskritt fit-Taqsima 1.1.

## Stedina għall-fażi tal-valutazzjoni

Wara l-valutazzjoni inizjali tal-applikazzjonijiet, l-iktar kandidati adegwati għall-post se jiġu mistiedna għal test u għal intervista mal-kumitat tal-għażla fi Brussell. Il-kumitat tal-għażla jista' jiddeċiedi wkoll li jinkludi testijiet addizzjonali f'dan l-istadju.

*Id-dettalji tal-ħin, id-data u l-indirizz tal-intervista jiġu kkomunikati lill-kandidati fiż-żmien dovut.*

Il-kandidati jkunu mitluba jissottomettu, jekk jintgħażlu u jiġu kkunsidrati għar-reklutaġġ, kopji ċċertifikati jew oriġinali tad-diploma/i u evidenza tal-esperjenza professjonali tagħhom, jindikaw b'mod ċar id-dati tal-bidu u t-tmiem, il-funzjoni(jiet) u n-natura eżatta tal-kompiti mwettqa. Qabel l-iffirmar tal-kuntratt, il-kandidat(i) magħżul ikun meħtieġ jipprovdi l-verżjonijiet oriġinali tad-dokumenti li jipprovdu l-kriterji tal-eliġibbiltà.

## Il-fażi tal-valutazzjoni

Intervista u kwalunkwe test ieħor mal-kumitat tal-għażla jippermettu t-twettiq ta' valutazzjoni tal-kandidat skont il-kriterji tal-għażla deskritti fit-Taqsima 3.

Il-fażi tal-valutazzjoni titwettaq bl-Ingliż.

## Il-verifika tad-dokumenti u l-iskrutinju

L-applikazzjonijiet tal-kandidati jiġu ċċekkjati mad-dokumenti ta' sostenn sabiex jikkonfermaw il-preċiżjoni u l-eliġibbiltà tal-applikazzjoni.

Jekk, fi kwalunkwe stadju tal-proċedura, jiġi stabbilit li l-informazzjoni f'applikazzjoni tkun ġiet iffalsifikata apposta, il-kandidat jiġi skwalifikat mill-proċess tal-għażla.

Tiġi skwalifikat ukoll jekk:

* ma tissodisfax il-kriterji kollha tal-eliġibbiltà;
* ma tipprovdix id-dokumenti ta' sostenn meħtieġa kollha.

## Lista ta' riżerva

Il-kumitat tal-għażla jpoġġi l-iktar kandidati eliġibbli adegwati fuq abbozz ta' lista ta' riżerva. Dan l-abbozz jintbagħat lill-Kap tas-SRB għall-approvazzjoni. Il-lista ta' riżerva adottata se tkun valida sal-31 ta' Diċembru 2017. Il-listi ta' riżerva jistgħu jiġu estiżi b'deċiżjoni tas-SRB. Qabel ma jiġu offruti post, il-kandidati fuq lista ta' riżerva jistgħu jkunu meħtieġa jgħaddu minn iktar valutazzjoni mis-SRB (eż. inkluż intervista oħra).

L-inklużjoni f'lista ta' riżerva ma timplika l-ebda intitolament għal impjieg fis-SRB.

**Informazzjoni importanti oħra**

# Informazzjoni ġenerali

## Opportunitajiet indaqs

Is-SRB japplika politika ta' opportunitajiet indaqs u jaċċetta applikazzjonijiet mingħajr diskriminazzjoni fuq l-ebda bażi.

## Il-kumitat tal-għażla

Se jinħatar kumitat tal-għażla. Jekk jogħġbok innota li l-proċedimenti interni tal-kumitat tal-għażla huma strettament kunfidenzjali u li kwalunkwe kuntatt mal-membri tiegħu huwa strettament projbit.

## Skeda ta' żmien approssimattiva

Il-proċess tal-għażla jista' jieħu xi xhur biex jitlesta; l-ebda informazzjoni ma tiġi rilaxxata waqt dan il-perjodu. Il-bord tal-għażla għandu l-intenzjoni li jiffinalizza l-proċess ta' reklutaġġ għal dan il-post battal waqt il-Q1 2017, bil-ħsieb li l-kandidati magħżula idealment jassumu l-kariga fil-Q2 2017.

## Kundizzjonijiet ta' reklutaġġ / Karriera

Il-kandidati magħżula jistgħu jiġu offruti kuntratt bħala aġent temporanju, f'konformità mal-Kundizzjonijiet ta' impjieg ta' ħaddiema oħra tal-Komunitajiet Ewropej għal perjodu inizjali ta' 3 snin, li jista' jiġġedded għal perjodu ieħor ta' 3 snin. Wara t-tieni perjodu, il-kuntratt jista' jiġġedded għal perjodu indefinit.

Il-post tal-impjieg huwa Brussell (il-Belġju), fejn huwa bbażat is-SRB.

## Rimunerazzjoni

L-applikanti magħżula li jiġu offruti kuntratt ta' impjieg, fid-dħul tas-servizz se jitpoġġew fil-pass 1 jew pass 2 tal-grad AD5, skont it-tul tal-esperjenza professjonali tagħhom. Is-salarji bażiċi ta' kull xahar għall-Uffiċjali tal-grad AD5, mill-1 ta' Diċembru 2016 fi Brussell, huma:

* Pass 1: €4,637.77
* Pass 2: €4,832.65

Minbarra s-salarju bażiku, il-membri tal-persunal jistgħu jkunu intitolati għal diversi benefiċċji, b'mod partikolari l-benefiċċju tal-espatrijazzjoni, benefiċċju tad-djar, benefiċċju ta' tfal dipendenti u benefiċċju tal-edukazzjoni. Is-salarji huma soġġetti għal taxxa tal-Komunità mnaqqsa fis-sors u l-membri tal-persunal huma eżentati mit-tassazzjoni nazzjonali.

## Protezzjoni ta’ data personali

Bħala l-korp responsabbli mill-organizzazzjoni tal-kompetizzjoni, is-SRB jiżgura li d-data personali tal-kandidati tiġi pproċessata kif meħtieġ mir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (Ġurnal Uffiċjali tal-Komunitajiet Ewropej, L 8 tat-12 ta' Jannar 2001). Dan japplika b'mod partikolari għall-kunfidenzjalità u għas-sigurtà ta’ tali data.

## Proċedura ta' appell

Jekk kandidat jikkunsidra li huwa/hija jkun ġie affettwat ħażin minn deċiżjoni partikolari, huwa/hija jista' jressaq ilment skont l-Artikolu 90(2) tar-Regolamenti tal-Persunal tal-Uffiċjali tal-Komunitajiet Ewropej u l-Kundizzjonijiet tal-impjieg ta' ħaddiema oħra tal-Komunitajiet Ewropej, fl-indirizz li ġej:

SRB

Il-proċedura tal-għażla: Ref. SRB/AD/2016/019

Treurenberg 22 (T-22 uffiċċju 01/PO59)

B-1049 Brussell,

Il-BELĠJU

L-ilment irid jitressaq fi żmien 3 xhur. Il-limitu taż-żmien għall-bidu ta' din it-tip ta' proċedura (ara r-Regolament tal-persunal kif emendat mill-Parlament Ewropew u r-Regolament tal-Kunsill Nru 1023/2013 tat-22 ta' Ottubru 2013 ippubblikat *f'Il-Ġurnal Uffiċjali tal-Unjoni Ewropea* L 287 tad-29 ta' Ottubru 2013, <http://europa.eu./eur-lex>) jibda minn meta l-kandidat jiġi mgħarraf bl-att li affettwah/a ħażin.

1. Qabel ma jassumi d-doveri tiegħu, il-kandidat magħżul issirlu eżaminazzjoni medika minn wieħed mill-uffiċjali mediċi tal-istituzzjonijiet. [↑](#footnote-ref-1)
2. Il-Bulgaru, il-Kroat, iċ-Ċek, id-Daniż, l-Olandiż, l-Ingliż, l-Estonjan, il-Finlandiż, il-Franċiż, l-Irlandiż, il-Ġermaniż, il-Grieg, l-Ungeriż, it-Taljan, il-Latvjan, il-Litwan, il-Malti, il-Pollakk, il-Portugiż, ir-Rumen, is-Slovakk, is-Sloven, l-Ispanjol, l-Iżvediż. [↑](#footnote-ref-2)
3. Il-kandidati huma mistiedna jindikaw dettalji dwar il-marka globali miksuba fil-grad(i) Universitarji fil-formola tal-applikazzjoni, kif ukoll il-marki miksuba fis-suġġetti prinċipali rilevanti għall-pożizzjoni. Qabel ir-reklutaġġ tagħhom sejra tintalab kopja ċċertifikata ta' traskritt sħiħ bir-riżultati kollha mill-kandidati magħżula. [↑](#footnote-ref-3)
4. L-EU CV Online hija għodda użata mill-Kummissjoni Ewropea għar-reklutaġġ tal-persunal fuq bażi temporanja. [↑](#footnote-ref-4)
5. Bord Uniku ta' Riżoluzzjoni, Treurenberg 22, B-1000 Brussell [↑](#footnote-ref-5)